ΓΡΑΠΤΗ ΕΡΩΤΗΣΗ P-2824/98

υποβολή: Hedy d'Ancona (PSE) προς την Επιτροπή

(11 Σεπτεμβρίου 1998)

Θέμα: Υποχρεωτική υποβολή εγγράφων τεκμηρίωσης για τους πολίτες της ΕΕ

Από 1ης Ιουλίου 1998, στην Ολλανδία, τέθηκε σε ισχύ ο νόμος περί συντονισμού των δεδομένων. Αλλοδαποί που δεν διαμένουν νόμιμα στην Ολλανδία δεν έχουν πρόσβαση στις διοικητικές υπηρεσίες.

Η αρχή που διέπει τον νόμο περί συντονισμού των δεδομένων συνίσταται στο ότι η νόμιμη ή μη παραμονή ενός αλλοδαπού στην Ολλανδία είναι καθοριστική για το δικαίωμά του σε παροχές, επιδόματα, απαλλαγές και άδειες. Κάθε διοικητικό όργανο πρέπει να γνωρίζει εάν ένα πρόσωπο διαμένει νόμιμα στην Ολλανδία. Για τον σκοπό αυτό μπορεί να συμβουλεύεται την δημοτική βασική διοίκηση (Gemeentelijke Basis Administratie - GBA). Αυτή λαμβάνει τις πληροφορίες της από το σύστημα διοίκησης αλλοδαπών (Vreemdelingen Administratie Systeem - VAS).

Σύμφωνα με το άρθρο 10, παράγραφος 1, του ολλανδικού νόμου περί αλλοδαπών το δικαίωμα διαμονής των πολιτών της ΕΕ απορρέει άμεσα από το κοινοτικό δίκαιο. Καταρχήν οι πολίτες της ΕΕ μπορούν να είναι εγγεγραμμένοι απλώς στην GΒΑ χωρίς να έχουν καταχωρηθεί στο VΑS. Εντούτοις, ο Διευθυντής της Υπηρεσίας Μετανάστευσης και Πολιτογράφησης διαβίβασε στις 28 Απριλίου 1998 έγγραφο στους διευθυντές των αστυνομικών τμημάτων στο οποίο καθορίζει ότι:

"'Πρέπει και οι πολίτες της Κοινότητας να διαθέτουν έγγραφο από το οποίο να προκύπτει ότι διαμένουν νόμιμα στην Ολλανδία προκειμένου να λαμβάνουν παροχές ή επιδόματα. Τούτο ισχύει μετά από την θέση σε ισχύ του νόμου περί συντονισμού των δεδομένων και για την καταχώρησή τους στην GΒΑ.'"

Το γεγονός ότι ένας πολίτης δεν διαθέτει το έγγραφο αυτό έχει σημαντικές συνέπειες. Πιό συγκεκριμένα για τους αναζητούντες εργασία από την ΕΕ δημιουργείται επιπλέον εμπόδιο. Πρέπει να δηλώνουν ρητά ποιός είναι ο σκοπός της διαμονής τους και να προβαίνουν για τον σκοπό αυτό σε ξεχωριστή διοικητική πράξη.

Δεν θεωρεί η Επιτροπή ότι η υποχρέωση της υποβολής εγγράφων τεκμηρίωσης που έχει εισαχθεί με τον νόμο περί συντονισμού των δεδομένων συνεπάγεται διακρίσεις σε σύγκριση με τους πολίτες του κράτους οι οποίοι έχουν απλώς την υποχρέωση να αποδείξουν την ταυτότητά τους; Είναι της άποψης η Επιτροπή ότι οι πολίτες της ΕΕ στερούνται, λόγω της λήψης των μέτρων αυτών, κοινωνικών πλεονεκτημάτων τα οποία, κατά συνέπεια, χορηγούνται αποκλειστικά στους υπηκόους (ΕΚ κανονισμός 1612/68)(1); Δεν συνεπάγονται άραγε τα μέτρα αυτά εμπόδια στην ελεύθερη κυκλοφορία των εργαζομένων εντός της Ευρωπαϊκής Ένωσης;

(1) ΕΕ L 257 της 19.10.1968, σελ. 2.

Κοινή απάντηση

του κ. Flynn εξ ονόματος της Επιτροπής

στις γραπτές ερωτήσεις E-2744/98 και P-2824/98

(20 Οκτωβρίου 1998)

Η Επιτροπή επιθυμεί να υπογραμμίσει ότι σύμφωνα με το κοινοτικό δίκαιο όπως έχει ερμηνευθεί από το Δικαστήριο, τα δικαιώματα που εκχωρούνται στους κοινοτικούς εργαζομένους για να ασκήσουν οικονομική δραστηριότητα ή να αναζητήσουν εργασία στην επικράτεια άλλου κράτους μέλους, απορρέουν απ' ευθείας από την κοινοτική έννομη τάξη(1). Το δικαίωμα για ίση μεταχείριση των κοινοτικών εργαζομένων, συμπεριλαμβανομένης της απόκτησης των κοινωνικών πλεονεκτημάτων ή της πρόσβασης στις δημόσιες υπηρεσίες, προκύπτει απευθείας από το κοινοτικό δίκαιο.

Συνεπώς, ένα τέτοιo δικαίωμα δεν μπορεί να εξαρτάται για τους κοινοτικούς εργαζομένους, από την έκδοση άδειας διαμονής ή εγγραφής στα κοινοτικά μητρώα των αλλοδαπών. Πράγματι οι γραφειοκρατικές υποχρεώσεις που υποβάλλονται στους κοινοτικούς εργαζομένους από τα κράτη μέλη σύμφωνα με το κοινοτικό δίκαιο δεν έχουν συστατικό χαρακτήρα του δικαιώματος για ίση μεταχείριση.

Με βάση τις σκέψεις που εκτέθηκαν παραπάνω και τις πληροφορίες που προμήθευσαν οι κύριοι βουλευτές, η Επιτροπή δεν θα παραλείψει να απευθυνθεί στις ολλανδικές αρχές ώστε να ενημερωθεί για την εμβέλεια του εν λόγω νόμου και της εν λόγω εγκυκλίου.

(1) Βλέπε την απόφαση της 8ης Απριλίου 1976, υπόθεση C-48/75, (Royer), Συλλογή σελ. 497.